KLASA: P-553/23

URBROJ: 711-02-01/05-2024-06

Zagreb, 18. rujna 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Filipa Vlaha, OIB: …………., direktora trgovačkog društva Nova Liburnija d.o.o. za savjetovanje u vezi s poslovanjem i upravljanjem,** na 60. sjednici održanoj 18. rujna 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Filip Vlah, direktor trgovačkog društva Nova Liburnija d.o.o. za savjetovanje u vezi s poslovanjem i upravljanjem, počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Filipu Vlahu izriče se opomena.**

Obrazloženje

Povjerenstvo je utvrdilo da obveznik Filip Vlah, direktor trgovačkog društva Nova Liburnija d.o.o. za savjetovanje u vezi s poslovanjem i upravljanjem, nije do 31. siječnja 2023. podnio imovinsku karticu za 2022. godinu, slijedom čega je protiv navedenog obveznika otvoren predmet broj P-553/23 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 8. prosinca 2023., Registar obveznika, Registar imovinskih kartica te očitovanje obveznika od 4. travnja 2024.

Povjerenstvo je odlukom od 13. ožujka 2024. u odnosu na obveznika Filipa Vlaha, direktora trgovačkog društva Nova Liburnija d.o.o. za savjetovanje u vezi s poslovanjem i upravljanjem, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 13. ožujka 2024. KLASA: P-553/23, URBROJ: 711-02-01/05-2024-03, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest zaprimio 25. ožujka 2024. te se na utvrđenja iste očitovao dopisom koji je u Povjerenstvu zaprimljen 4. travnja 2024. i u kojem je naveo da nije mogao podnijeti imovinsku karticu do 31. siječnja 2023. budući da je prvi put imovinsku karticu podnio 2022. godine povodom stupanja na dužnost i to kada je nastala obveza 2. svibnja 2022. slijedom čega nije niti mogao podnijeti imovinsku karticu za cijelu 2022. godinu jer nije niti bio obveznik cijele te godine. Obveznik dalje navodi da je podnio imovinsku karticu za 2023. godinu do 3. veljače 2024. budući da mu sustav Povjerenstva nije dopuštao podnijeti imovinsku karticu u zakonskom roku iz članka 10. stavka 4. ZSSI-a, a kako bi Povjerenstvo imalo uvid u njegovu imovinu za 2023. godinu. Također navodi da je usprkos svemu podnio i drugu imovinsku karticu za 2022. godinu i to 20. prosinca 2023., a iz koje je vidljivo da nije bilo promjena njegove imovine, te naposljetku predlaže obustaviti predmetni postupak ili izreći opomenu imajući u vidu da se radi o njegovom prvom slučaju te da za obnašanje javne dužnosti ne prima plaću ili naknadu kao i da će izricanje novčane sankcije otežati dodatno plaćanje njegovih postojećih životnih obveza.

Uvidom u Registar obveznika, koji vodi i ustrojava Povjerenstvo, utvrđeno je da Filip Vlah obnaša dužnost direktora trgovačkog društva Nova Liburnija d.o.o. za savjetovanje u vezi s poslovanjem i upravljanjem kojemu su osnivači Grad Opatija, Općina Lovran, Općina Mošćenička Draga i Općina Matulji.

S obzirom na navedeno, a sukladno članku 3. stavku 1. točki 40. ZSSI-a, imenovani je bio u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu već je istu podnio 20. prosinca 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Filip Vlah, direktor trgovačkog društva Nova Liburnija d.o.o. za savjetovanje u vezi s poslovanjem i upravljanjem, propustio podnijeti imovinsku karticu Povjerenstvu do 31. siječnja 2023. za 2022. godinu, već je istu podnio 20. prosinca 2023., a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznik podnio imovinsku karticu za 2022. godinu dana 20. prosinca 2023., Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Filip Vlah, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana